ໃນວັນທີ 01 ສິງຫາ 2017 ຢູ່ທີ່ ສູນຝຶກອົບຮົມ ແລະ ຮ່ວມມືສາກົນ (ICTC) ຫຼັກ 5, ສະຫະພັນແມ່ຍິງກະຊວງການຕ່າງປະເທດ ໄດ້ຈັດພິທີເປີດ ການສ້າງຕັ້ງກຸ່ມແມ່ຍິງນັກການທູດອາຊຽນ ທີ່ ນະຄອນຫຼວງວຽງຈັນ (ກຍອວ) ຫຼື (ASEAN Women’s Circle of Vientiane) ຢ່າງເປັນທາງການ. ໂດຍການເປັນປະທານຂອງ ທ່ານ ນາງ ອາລຸນີ ກົມມະສິດ, ພັນລະຍາທ່ານລັດຖະມົນຕີກະຊວງການຕ່າງປະເທດ, ປະທານກິດຕິມະສັກສະຫະພັນແມ່ຍິງກະຊວງການຕ່າງປະເທດ ທັງເປັນປະທານກິດຕິມະສັກ ກຸ່ມແມ່ຍິງນັກການທູດອາຊຽນ ທີ່ ນະຄອນຫຼວງວຽງຈັນ. ເຂົ້າຮ່ວມເປັນກຽດໃນພິທີມີ ທ່ານ ປ້າ ນາລີ ສີສຸລິດ, ພັນລະຍາທ່ານນາຍົກລັດຖະມົນຕີ; ທ່ານ ສະເຫຼີມໄຊ ກົມມະສິດ, ລັດຖະມົນຕີ ກະຊວງການຕ່າງປະເທດ; ທ່ານ ນາງ ອິນລາວັນ ແກ້ວບຸນພັນ, ປະທານສູນກາງສະຫະພັນແມ່ຍິງລາວ; ບັນດາເອກອັກຄະລັດຖະທູດອາຊຽນ ປະຈຳລາວ; ບັນດານັກການທູດຍິງຈາກສະຖານທູດອາຊຽນ ແລະ ເອື້ອຍນ້ອງແມ່ຍິງ ຈາກກະຊວງ ການຕ່າງປະເທດຈຳນວນໜຶ່ງ ເຂົ້າຮ່ວມທັງໝົດ 200 ທ່ານ.
ໃນວັນທີ 23 ກໍລະກົດ 2017, ໜ່ວຍສະຫະພັນແມ່ຍິງສະຖານທູດລາວ ທີ່ໂຕກຽວ ໄດ້ຈັດຕັ້ງພິທີສະເຫລີມສະຫລອງ ແລະ ຫວນຄືນມູນເຊື້ອວັນສ້າງຕັ້ງສະຫະພັນແມ່ຍິງລາວ ຄົບຮອບ 62 ປີ (ວັນທີ 20 ກໍລະກົດ 1955 – 20 ກໍລະກົດ 2017) ທີ່ສໍານັກງານສະຖານທູດ ໂດຍເປັນກຽດເຂົ້າຮ່ວມພິທີ ມີ ທ່ານ ວິໂຣດ ສຸນດາຣາ, ເອກອັກຄະລັດຖະທູດ ແຫ່ງ ສປປ ລາວ ປະຈໍາປະເທດຍີ່ປຸ່ນ ທັງເປັນເລຂາໜ່ວຍພັກສະຖານທູດ ພ້ອມດ້ວຍພັນລະຍາ; ທ່ານ ນ. ສົມສະໜຸກ ວົງສັກ, ອັກຄະລັດຖະທູດທີ່ປຶກສາ, ຮອງເລຂາໜ່ວຍພັກ ທັງເປັນຫົວໜ້າໜ່ວຍສະຫະພັນແມ່ຍິງສະຖານທູດ ພ້ອມດ້ວຍສະມາຊິກເອື້ອຍນ້ອງແມ່ຍິງສະຖານທູດ, ຕາງໜ້າໜ່ວຍຊາວໜຸ່ມ, ກໍາມະບານສະຖານທູດ, ພະນັກງານສະຖານທູດ, ຈຸພັກນັກສຶກສາ ແລະ ຄະນະປະທານສະມາຄົມນັກສຶກສາລາວ ເຂົ້າຮ່ວມທັງໝົດປະມານ 40 ຄົນ.